Armand Duplantis

**Armand Gustav «Mondo» Duplantis** (født 1999) er en svensk-amerikansk friidrettsutøver som konkurrerer i stavsprang. Han har både svensk og amerikansk statsborgerskap, men konkurrerer for Sverige internasjonalt. I Sverige representerer han Upsala IF etter å ha byttet fra IK Stål i Avesta i 2016. Han innehar juniorverdensrekorden (U20) både innendørs (5,88&nbsp;m) og utendørs (6,05&nbsp;m).

Han vant EM i friidrett 2018 og U20-VM i friidrett 2018, han fikk sølv under VM i friidrett 2019 og gull i VM 2022, 2023 og 2025. 8. februar 2020 satte han ny verdensrekord i stavsprang med 6,17 meter i Toruń i Polen, og han har forbedret denne verdensrekorden flere ganger, senest i mars 2026 med 6,31 meter.

## Bakgrunn
Duplantis er født og oppvokst i Lafayette i Louisiana i USA, og har amerikansk far og svensk mor. Han har vokst opp i en «friidrettsfamilie»; hans far er tidligere stavhopper Greg Duplantis og hans mor er Helena Duplantis (født Hedlund), som drev med mangekamp og volleyball. Også hans to brødre drev med stavsprang.

Han begynte med stavsprang da han var fire år gammel, og satte bestenotering i verden for sin alder allerede som sjuåring, med 3,86 meter. Pr juli 2015 holdt han bestenoteringen i verden for aldersgruppene 7 til 12 år.

## Idrettskarriere
### 2015
Duplantis gikk første år på Lafayette High School i 2014-15. Han satte USA-rekord for førsteårs high school-elever både innendørs og utendørs, og ble kåret til årets mannlige high school-utøver i Louisiana (Gatorade Louisiana Boys Track & Field Athlete of the Year).

I juni 2015 bestemte han seg for å representere Sverige internasjonalt. Som 15-åring tok Duplantis VM-gull under Ungdoms-VM i friidrett 2015 med mesterskapsrekorden 5,30&nbsp;meter. Dette var hans første stevne der han representerte Sverige.

### 2016
Den 6. februar hoppet han 5,50 meter (18 feet ½ inch), som var bestenotering i verden for 16-åringer, bestenotering for ungdom (U18) innendørs og nasjonal high school-rekord. Han vant bronsemedalje under U20-VM i friidrett 2016 med 5,45&nbsp;meter.

### 2017
Han satte ny juniorverdensrekord innendørs med 5,75 meter 11. februar, under Millrose Games. Denne forbedret han til 5,82 meter under New Balance Nationals i New York 11. mars.

Den 1. april hoppet han 5,90 meter utendørs, under Nike Clyde Littlefield Texas Relays. Dette var ny personlig rekord, juniorverdensrekord og svensk rekord utendørs. Under U20-EM i friidrett 2017 tok han gull med mesterskapsrekorden 5,65&nbsp;meter, og ble kvalifisert til VM i friidrett 2017. Under VM 2017 kom han på niendeplass, med 5,50 meter i finalen, etter at han greide 5,70 i kvalifiseringen.

### 2018
Den 13. januar 2018 satte han ny U20-verdensrekord i stavsprang innendørs i Reno, med 5,83 meter. Denne rekorden ble imidlertid strøket, fordi arrangøren hadde feil høyde på listholderne - disse var 2&nbsp;cm for høye. Han satte imidlertid ny U20-verdensrekord innendørs 25. februar, med 5,88 meter i All Star Perche-stevnet i Frankrike. I VM i friidrett innendørs 2018 kom han på åttendeplass.

Han deltok i U20-VM i friidrett 2018, der han vant med 5,82 meter, som var ny mesterskapsrekord. Den 13. august 2018 ble han Europamester i EM i Berlin en av de beste stavsprangkonkurranser noensinne (sju utøvere over 5,75m, fire utøvere over 5,90 m). Seieren kom med ny U20 verdensrekord på 6,05 meter foran Timor Morgunov (6,00m) og Renaud Lavillenie (5,95m).

### 2019
På studentnivå vant han stavsprang under Southeastern Conference innendørs, og han vant også NCAA-mesterskapet innendørs. Utendørs vant han LSU Invitational og Southeastern Conference, og fikk sølv under NCAA-mesterskapet, der Christopher Nilsen, som hoppet 5,95 meter. I Diamond League 2019 vant han ett av stevnene - Prefontaine Classic - og han kom på andreplass i Diamond League-finalen, som var Weltklasse Zurich 2019. Sam Kendricks vant stavsprang under Diamond League denne sesongen. Han representerte Europa under The Match Europe v USA, og vant der stavsprang. Den 1. oktober fikk han sølv i stavsprang under VM i friidrett 2019, med 5,97 meter.

### 2020
Duplantis sesongdebuterte innendørs under International PSD Bank Meeting i Dusseldorf, som var en del av World Athletics Indoor Tour 2020. Der hoppet han 6,00 meter og vant stevnet, og høyden var personlig rekord, svensk rekord, stevnerekord og årsbeste i verden. Fire dager senere, 8. februar, satte han ny verdensrekord innendørs under Copernicus Cup i Toruń i Polen, med 6,17 meter. Før verdensrekordhoppet hoppet han også 6,01 meter, og sikret seg med det ny svensk rekord innendørs. Én uke senere forbedret han verdensrekorden med 1&nbsp;cm, til 6,18 meter, under Müller Indoor Grand Prix i Glasgow.

### 2021
Duplantis vant stavsprang i olympiske leker på 6,02 i Tokyo i Japan 03.08.2021.

### 2022
Duplantis satte ny verdensrekord i stavsprang på 6,19 meter 7. februar, og forbedret verdensrekorden på nytt med 6,20 meter under VM i friidrett innendørs. Under VM i friidrett 2022 tok Duplantis gull og satte ny verdensrekord med 6,21. 

### 2023
Duplantis forbedret verdensrekorden til 6,22 i Clermont-Ferrand 25. februar 2023.

Han forsvarte sitt VM-gull under VM i Budapest.

Under Diamond League-finalen i Eugene 17. september 2023 satte Duplantis verdensrekord for sjuende gang, denne gang med 6,23.

### 2024
Duplantis forbedret sin egen verdensrekord til 6,24 under Diamond League-stevnet i Xiamen, Kina. 

Under OL i Paris, 5 august 2024, vant Duplantis med et hopp på 6,00 meter, etter at Sam Kendricks ikke klarte å gå høyere enn 5,95. Han hoppet så 6,10 meter, og satte med det ny olympisk rekord. På det tredje hoppet satte han så ny verdensrekord med 6,25. 

Under Diamond League 25. august 2024 i polske Chorzów satte han ny verdensrekord på 6,26 i andre forsøk. Dette var hans tiende verddensrekord på fire år.

### 2025
Han satte nok en verdensrekord 28. februar, på 6,27 meter i det franske stevnet All Star Perche i Clermont-Ferrand. Under Bislett Games 12. juni satte han stevnerekord med 6,03 meter i sitt tredje forsøk, før han forbedret denne til 6,15 meter i sitt andre forsøk på den høyden. Tre dager senere satte han ny verdensrekord med 6,28 meter på første forsøk foran hjemmepublikum i Diamond League-stevnet på Stockholms stadion. 12. august satte han ny verdensrekord på 6,29 under Continental Gold Tour stevnet i Ungarn.

Under VM i friidrett i Tokyo satte han nok en verdensrekord på 6,30 meter, og vant selvsagt gull.

### 2026
Duplantis satte ny verdensrekord på 6,31 meter under stevnet *Mondo Classic* i Uppsala 12. mars. Det var hans 15. verdensrekord i stavsprang.

## Referanser


## Eksterne lenker
*